KIRJALLINEN KYSYMYS E-2432/02 esittäjä(t): Graham Watson (ELDR) komissiolle. Postipalvelut.



Virallinen lehti nro 155 E , 03/07/2003 s. 0020 - 0020



KIRJALLINEN KYSYMYS E-2432/02 esittäjä(t): Graham Watson (ELDR) komissiolle (26. elokuuta 2002) Aihe: Postipalvelut Kilpailun pääosaston viime vuoden maaliskuussa tekemän päätöksen mukaisesti Deutsche Postia sakotettiin määräävän aseman väärinkäytöstä Saksan kirjemarkkinoilla. Miten komissio aikoo seurata Deutsche Postin kyseisen päätöksen johdosta antamien sitoumusten täytäntöönpanoa? Mitä takeita on siitä, ettei Deutsche Post menettele uudelleen tällä tavalla ja etteivät muut toimijat joudu epäreilun kilpailun kohteeksi? Mario Montin komission puolesta antama vastaus (8. lokakuuta 2002) Arvoisa parlamentin jäsen viittasi kysymyksessään komission maalikuussa 2001 tekemään päätökseen, joka koskee Deutsche Post AG:n (DPAG) hallitsevan aseman väärinkäyttöä Saksan kirjemarkkinoilla. Komissio on tehnyt oikeastaan kaksi DPAG:tä koskevaa EY:n perustamissopimuksen 82 artiklan mukaista päätöstä. Maaliskuussa 2001 tehty päätös koskee DPAG:n menettelyä Saksan pakettimarkkinoilla, kun taas heinäkuun 2001 päätös koskee kansainvälisen kirjepostin Saksan-toimituksia. Maaliskuun 20. päivänä 2001 tekemässään päätöksessä(1) (ns. Deutsche Post I) komissio totesi, että DPAG oli käyttänyt Saksan postiennakoiden toimitusmarkkinoiden hallitsevaa asemaansa väärin: se oli pyytänyt palveluistaan kiskurihintoja ja samalla myöntänyt kanta-asiakasalennuksia. Aluksi DPAG perusti yritysten pakettilähetyksiä varten tytäryhtiön ja varmisti, että sen DPAG:ltä hankkimista palveluista peritään normaali markkinahinta. Tämän jälkeen DPAG tarjosi samoja palveluja samojen ehtojen mukaisesti kilpaileville toimijoille. Päätöksen 2 artiklassa DPAG velvoitettiin selvittämään komissiolle kolmen vuoden ajan menonsa ja tulonsa, siirtohintansa sekä kuudelle suurimmalle postimyyntiasiakkaalleen myöntämänsä alennukset. DPAG:n uuden tytäryhtiön ensimmäinen tilivuosi päättyy 31. joulukuuta 2002. Komissio katsoo, että kyseiset toimet riittävät DPAG:n toiminnan seuraamiseksi. Heinäkuun 25. päivänä 2001 tekemässään päätöksessä(2) (ns. Deutsche Post II) komissio totesi, että DPAG oli käyttänyt hallitsevaa asemaansa väärin, koska se oli viivästyttänyt Isosta-Britanniasta saapuvan kansainvälisen kirjepostin kulkua ja veloittanut liikaa kyseisen postin toimittamisesta. Jotta DPAG ei enää syyllistyisi samanlaiseen menettelyyn, komissio on sopinut DPAG:n kanssa siitä, että se ottaa käyttöön sellaisen saapuvan kansainvälisen kirjepostin käsittelymenetelmän, joka paljastaa mahdolliset väärinkäytökset. Lisäksi komissio seuraa jatkuvasti Saksan kansainvälisen kirjepostin toimitusmarkkinoita. Voidakseen arvioida nykyisen tilanteen komissio on lähettänyt kirjeen lukuisille postitoimijoille ja asiakkaille, joilla on ollut samanlaisia ongelmia kansainvälisen postin toimittamisessa Saksaan. On myös syytä tähdentää, että komission täytyy jossain määrin luottaa muilta toimijoilta saamiinsa tietoihin, jos DPAG syyllistyy uusiin väärinkäytöksiin. Toistaiseksi komissio ei kuitenkaan ole saanut tietoja siitä, että DPAG olisi laistanut komission päätösten sisältämät velvoitteet. On silti itsestään selvää, että komissio ryhtyy ripeisiin toimiin, jos väärinkäytöksiin viittaavaa ilmenee. (1) Komission päätös 2001/354/EY, EYVL L 125, 5.5.2001. (2) Komission päätös 2001/892/EY, EYVL L 331, 15.12.2001.